מצנפת פריגית

[[שלושת האמגושים חובשים מצנפות פריגיות לסימולם כאנשי קֶדֶם; פסיפס ביזנטי בבזיליקת סנט אפולינרה נואובו ברוונה (המאה ה-6)]]
בת-דמותה של [[מריאן, כשלראשה מצנפת פריגית, במרכז ציורו של אז'ן דלקרואה, "החירות מובילה את העם" במהפכת יולי 1830 בצרפת]]
מצנפת פֿריגית היא כיסוי ראש אדום ורך אשר קצהו משוך לפנים. שמהּ של המצנפת שאוב משמו של אזור פריגיה העתיקה שבאסיה הקטנה. מאז המאה ה-18 משמשת כסמל של חירות האדם.

==היסטוריה==
===בעולם העתיק===
בעיני היוונים סימלה המצנפת הפריגית את העמים שממזרח, שנחשבו בעיניהם לברברים. כיסוי הראש הזה מאפיין דמויות טרוייניות בציורי הכדים ובפיסול היווני, כגון פאריס, מיריביה של יוון ממזרח. המצנפת הפריגית חבושה לראש האל אטיס האנטולי, ששולב בסינקרטיזם ההלניסטי. כך גם אצל הרומאים. שבויי המלחמה הדאקים על עמוד טריאנוס מתוארים במצנפות פריגיות. גם הפרתים שנשבו במסעות המלחמה במזרח מוצגים בשער ספטימיוס סוורוס ברומא במצנפות פריגיות. המצנפת הפריגית מסמנת את מאמיני האֵל מיתראס הרומאי ששורשיו היו במזרח. שלושת האמגושים, שבאו מן המזרח לסגוד לישו התינוק, מתוארים בפסיפסים הביזנטיים של בזיליקת סנט אפולינרה נואובו ברוונה כשלראשיהם מצנפות פריגיות.

===בעת החדשה===
המצנפת הפריגית מסמלת מאז המאה ה-18 את המאבק למען החופש ואת האמונה בערכי חירות האדם. החלו בכך המהפכנים היעקובינים בצרפת שאימצו את המצנפת הפריגית האדומה כביטוי לאמונתם הפוליטית, ומכאן הפכה המצנפת הפריגית לסמל של ערכי הדמוקרטיה ושל המשטר הרפובליקני באיקונוגרפיה הפוליטית של צרפת ושל מדינות רבות אחרות. מייחסים זאת לבלבול בין המצנפת הפריגית המשוכה לבין הפילאוס החרוטי שהיה כובעם של העבדים המשוחררים ברומא העתיקה וסימל את חירותם. בצרפת היא מכונה "מצנפת החירות" – Bonnet de la Liberté, ומשמשת כסמל לאומי: מריאן – האנשתהּ של הרפובליקה הצרפתית – מוצגת כחובשת מצנפת פריגית. דימוי המצנפת הפריגית מצוי מאז 1886 בחותם הסנאט של ארצות הברית, וכן כמרכיב בסמלי כמה ממדינות ארצות הברית ובסמלי רוב מדינות אמריקה הלטינית.

המצנפת הפריגית נבחרה כקמע של האולימפיאדה ושל המשחקים הפאראלימפיים בפריז, קיץ 2024.

==גלריה==

<gallery widths="160px" heights="160px">
Greek Antiquities in the Museum August Kestner 339.JPG|מצנפת פריגית על ראשו של ספינקס מקדוני מכונף; אמפורה מיוון הגדולה, מתוארכת לתחילת המאה ה-4 לפני הספירה
Bust Attis CdM.jpg|ממוזער|אטיס , בן-לווייתה הפריגי של קיבלי, האלה האם של אסיה הקטנה; פסל רומי מתקופת אדריאנוס
Seated prisoner, Ma 1383 (194).jpg|שבוי דאקי, פסל רומי מהמאה ה-2
Sansculottes.jpg|סנקילוטים במהפכה הצרפתית; "מצנפת המהפכה" הייתה סממן ההיכר שלהם
Marianne - symbol of French Republic.jpg||פסלון בדמותה של מריאן, האנשתה של הרפובליקנית הצרפתית
Seal of the United States Senate.svg|המצנפת הפריגית בחותם הסנאט של ארצות הברית
ColumbiaStahrArtwork.jpg|קולומביה, כדמות המאנישה את ארצות הברית בכרזה מימי מלחמת העולם הראשונה, חובשת מצנפת פריגית
Coat of arms of Argentina.svg|המצנפת הפריגית בסמל ארגנטינה
</gallery>

==קישורים חיצוניים==

* 
<div style="direction: ltr;">
*Yvonne Korshak, "[https://www.jstor.org/stable/3108944 The Liberty Cap as a Revolutionary Symbol in America and France] ", Smithsonian Studies in American Art, Vol. 1 (2), 1987, pp. 52–69
*	Richard Wrigley, "[https://academic.oup.com/fh/article-abstract/11/2/131/520339?redirectedFrom=fulltext Transformations of a revolutionary emblem: The Liberty Cap in the French Revolution], French History, Vol. 11 (2) 1997, pp. 131–169
</div>

קטגוריה:מטענים הרלדיים
קטגוריה:כיסויי ראש
קטגוריה:כובעים